ร้าน"The Duke's at Promenada Resort Malls" วันนี้เข้าไปโดยบังเอิญเนื่องจากมีธุระ ความบังเอิญนี้ทำให้ได้พบร้านอาหารฝรั่งสำหรับครอบครัวที่ครบรูปแบบที่สุดในจังหวัดเชียงใหม่ จะเป็น location ในมอลล์ซึ่งตั้งอยู่ข้างทางด่วนจากสนามบินระหว่างวงแหวนรอบหนึ่งกับรอบสอง เข้าถึงได้สะดวกทั้งจากตัวเมืองและจังหวัดใกล้เคียง ที่จอดรถพอเพียง ร้านอยู่ชั้นสองขนาดค่อนข้างใหญ่รับลูกค้าได้มาก บรรยากาศตกแต่งทันสมัยแบบนานาชาติ เห็นวิวสนามหญ้าและสวนหย่อมล้อมรอบมอลล์สวยงาม คะแนนบรรยากาศสี่ดาว การบริการแบบสากลมีบริกรดูแลรับผิดชอบเป็นส่วนๆ มีประสิทธิภาพพอสมควร การเสริฟใช้เวลาปานกลาง ให้คะแนนสามดาว 

ด้านอาหารนั้นมีรูปลักษณ์ รสชาติ กลิ่น ปริมาณแบบสากลแท้ ดีกว่าหลายร้านในกรุงเทพฯเสียอีก เมนูเด่นสุดวันนี้ยกให้ "Tacos" เพราะใส่เครื่องได้เหมือนของจริงจากเม็กซืโก ที่สำคัญคือใช้เนยแข็ง Cheddar จำนวนมาก และพริกดอง Jalapeño ชิ้นโตหั่นขวางโรยหน้า มีซอสเม็กซิกันเข้ามะเขือเทศให้จิ้ม เมนูนี้รสชาติถึงมาตรฐานให้คะแนนห้าดาวเต็ม เมนูรองเป็นของอิตาเลี่ยน " Caprese Salad" ใช้มะเขือเทศสดจริงลูกโต ส่วนเนยขาวควายฝรั่ง Mozzarella ของเขามีรสและความเหนียวพอดี ให้คะแนนห้าดาวเช่นเดียวกัน อีกเมนูที่ต้องเอ่ยถึงเป็นของอเมริกัน คือ "Chilly Dogs" Chilly ทำแบบเท็กซัส ตัวไส้กรอกรสดีมากใส่ bun ชิ้นโตราดเครื่อง ความเผ็ดของ Chilly น้อยไปนิด ให้คะแนนสี่ดาว ร้านนี้มีเมนูมหึมา คงต้องกลับมาลองอีกหลายรอบจึงจะครอบคลุม

ราคาแพงปานกลาง การฝึกกิริยามารยาทพนักงานทำได้ดี คิดว่าร้านนี้น่าจะเป็นร้านอาหารฝรั่งประจำบ้านทุกคนในเขียงใหม่ได้ครับ